b'\n_START_ARTICLE_\n\xc5\xbdupan\xc4\x8di\xc4\x8deva nagrada\n_START_PARAGRAPH_\n\xc5\xbdupan\xc4\x8di\xc4\x8deva nagrada je priznanje, ki ga podeljuje Mestna ob\xc4\x8dina Ljubljana (MOL). Prejmejo jo tisti ustvarjalci, ki s svojimi izjemnimi stvaritvami na podro\xc4\x8dju kulture pomembno oblikujejo kulturno \xc5\xbeivljenje v MOL. Namenjena je tudi tistim, ki so prejeli mednarodno priznanje ali se kako druga\xc4\x8de uveljavili v tujini. Nagrajenci so le iz obmo\xc4\x8dja MOL. _NEWLINE_\xc5\xbdupan\xc4\x8di\xc4\x8deva nagrada se podeljuje vsakoletno, in sicer v prvi polovici meseca juniju. Letno so lahko podeljene \xc5\xa1tiri \xc5\xbdupan\xc4\x8di\xc4\x8deve nagrade. Prejmejo jo lahko tisti posamezniki ali skupine, ki so v preteklem obdobju enega leta, torej od marca preteklega leta do vklju\xc4\x8dno marca teko\xc4\x8dega leta, svoje delo in dose\xc5\xbeke predstavili javnosti. _NEWLINE_\xc5\xbdupan\xc4\x8di\xc4\x8deva nagrada je finan\xc4\x8dna nagrada. Dobitniku se izpla\xc4\x8da nagrada v vi\xc5\xa1ini treh povpre\xc4\x8dnih bruto pla\xc4\x8d v RS za preteklo leto. Dobitnik pa dobi v last tudi namensko umetni\xc5\xa1ko delo ter listino z besedilom sklepa o podelitvi nagrade.'